Adi qaraqaş

Adi qaraqaş () — Qaraqaş cinsinin nümayəndəsidir.

 Yayılması 
Azərbaycanda Kür çayının orta hissəsində, Ağstafaçay, Qanıxçay və Tərtərçayda, Arazın yuxarılarında (Naxçıvançaya qədər) yayılıb. Respublikadan kənarda Kür və Arazın yuxarılarında, Araqva, Borjomi, Ərdəhan, Arpaçay, Qarasuçay, Qarsçay çaylarında və Çıldır gölündə yayılmışdır.

 Morfoloji əlamətləri 
D III (7) 8 (9), A II–III 14–19, adətən 15–17 şüa olur. Udlaq dişləri 2.5–5.2 və ya 2.5–4.2-dir. Qəlsəmə dişcikləri seyrək və qısadır. Uzunluğu 23,5 sm, adi halda 15,0 sm-dir. Quyruq üzgəci uzun və dərin haçalıdır. Alt hissəsi üst hissəsindən bir qədər uzundur. Bel üzgəcinin ön şaxəsiz şüası çox yoğunlaşmışdır. Gözləri iridir. Döş və anal üzgəcləri narıncı rəngdə olur. Döş üzgəclərinin əsası, bel və quyruq üzgəclərinin ucları qara rəngdədir. Bədəninin yanlarında tünd rəngli enli zolaq uzanır.

 Yaşayış yeri və həyat tərzi 
Zaqafqaziya endemik balığıdır. Şirin sularda yaşayır. Çayların sürətli axan, dibi daşlı olan yerlərində yaşayır.3 ilə qədər yaşayır. Qidasını başlıca olaraq bentik orqanizmlər, bitki detriti, qismən plankton yosunları təşkil edir.

 Çoxalması 
Cinsi yetkinliyə 2 yaşında çatır. Cinsi yetkinliyə çatmış balıqların uzunluğu ən azı 95 mm olur. İyunun birinci ongünlüyündə tutulmuş balıqların cinsi məhsulları dördüncü yetkinlik mərhələsində olmuşdur. Kürülər hissə-hissə yetişir. Məhsuldarlığı 3000 kürücüyə qədərdir.

 Təsərrüfat əhəmiyyəti 
Təsərrüfat əhəmiyyəti yoxdur.

 Ədəbiyyat 
 Azərbaycanın heyvanlar aləmi. Onurğalılar, III cild. Bakı: Elm, 2004, s. 111.
 Əbdürrəhmanov Y. Ə. Azərbaycan faunası (Balıqlar), VII, cild, Bakı, Elm, 1966, s.153

 İstinadlar 

 Həmçinin bax 
 Zaqafqaziya gümüşçəsi
 Qaraqaş

Kateqoriya:Çəkilər
Kateqoriya:Qırmızı kitaba görə az qayğı tələb edən növlər